C 361/10
HU
Az Európai Unió Hivatalos Lapja
2022.9.20.
2022. március 24., csütörtök
32. felszólítja a Bizottságot annak biztosítására, hogy a mezőgazdasági földterületeket elsősorban csak élelmiszer- és takarmánytermelésre használják, hogy ne csak az uniós polgárok, hanem az EU-ban élő menekültek milliói számára is biztosítható legyen az élelmezés biztonsága; 33. hangsúlyozza, hogy az Unióban a szilárd KAP által támogatott erős és fenntartható mezőgazdasági ágazat, valamint virágzó és fenntartható vidéki környezet létfontosságú alkotóelemek az élelmezésbiztonsággal kapcsolatos kihívásnak való megfelelés szempontjából; hangsúlyozza, hogy a mezőgazdaság fontos értéket képvisel az Unió számára, valamint annak politikai és gazdasági fejlődése szempontjából is, és óriási hatást gyakorol a társadalomra az élelmiszer-termelés, a vidéki foglalkoztatás, a vidéki térségek gazdasági életképessége és életminősége, valamint általában a vidékfejlesztés révén; 34. felszólít a közös piacszervezésről szóló rendelet (7) 219. cikkében előírt, a piaci zavarok elleni intézkedések azonnali végrehajtására a leginkább érintett ágazatok támogatása érdekében, és ezzel párhuzamosan a válságtartalék igénybevételére; felhívja továbbá a Bizottságot, hogy készüljön fel a rendelet szerinti további rendkívüli piaci intézkedések meghozatalára, például a 222.
cikk aktiválására; 35. sürgeti a Bizottságot, hogy a KAP-ban, valamint további jogszabályokban tegye teljesen egyértelművé a tagállamok számára a vis maior záradékot; 36. úgy véli, hogy bár az élelmezésbiztonság növelése most még sürgősebb prioritás, értékelni kell a nemzeti stratégiai terveket az új körülményekhez való szükséges alkalmazkodás érdekében, többek között a megfelelő rugalmassági mechanizmusok alkalmazását a termelés alatt álló földterületek növelése érdekében; 37. felhívja a Bizottságot, hogy tegyen meg minden szükséges intézkedést, különös tekintettel az állami támogatásokra, hogy lehetővé tegye a válság által leginkább sújtott ágazatok szükséges támogatását; 38. felhívja a Bizottságot, hogy fontolja meg az állami támogatási intézkedésekre vonatkozó, 2020 márciusában elfogadott ideiglenes keret módosítását annak érdekében, hogy a tagállamok az állami támogatási szabályok keretében teljes rugalmasságot kapjanak gazdaságuk támogatásához; 39. hangsúlyozza, hogy a Covid19-cel kapcsolatos rendkívüli vidékfejlesztési intézkedéseket ki kell terjeszteni azon likviditási problémák kezelésére is, amelyek veszélyeztetik a mezőgazdasági tevékenységek életképességét, valamint a mezőgazdasági termékek feldolgozásával, forgalmazásával vagy fejlesztésével foglalkozó kisvállalkozásokat; 40. úgy véli, hogy intézkedéseket kell elfogadni annak érdekében, hogy nagyobb rugalmasságot biztosítsanak az alapvető fontosságú áruk (különösen a gabonafélék, a szójabab és a műtrágyák) nem uniós országokból történő behozatala tekintetében, az uniós normák gyengítése nélkül; 41. ismételten hangsúlyozza a fenntarthatóság és az élelmiszer-biztonság iránti elkötelezettségét, és kiemeli, hogy minden importált élelmiszernek és takarmánynak meg kell felelnie az uniós fenntarthatósági és élelmiszer-biztonsági előírásoknak, ideértve a növényvédő szerek és az antimikrobiális szerek maradékanyag-határértékeit is; elítél minden olyan javaslatot, amely e követelmények és kötelezettségvállalások gyengítése érdekében visszaélne a jelenlegi válságokkal; 42. felhívja különösen a Bizottságot, hogy támogassa az ágazati szervezeteket olyan új importpiacok megnyitása érdekében, amelyek garantálják az élelmiszer-ellátást és a mezőgazdasági alapanyagokat, különösen az állatállomány számára, ily módon elkerülve, hogy az európai élelmezésbiztonság veszélybe kerüljön; 43. felhívja a Tanácsot és a Bizottságot, hogy sürgősen szabadítsák fel a 479 millió EUR összegű válságtartalékot, hogy segítsék a mezőgazdasági ágazatot a jelenlegi piaci kihívások kezelésében; megjegyzi azonban, hogy ha ez a válságtartalék kimerül, azt nem lehet a KAP forrásaiból feltölteni; ezért felszólít a válságtartalék teljes felhasználása esetén mozgósítható további források azonnali felszabadítására; 44. felhívja a Bizottságot, hogy a fehérjenövények hiányára való tekintettel tegyen javaslatot egy átfogó európai fehérjestratégiára az európai fehérjetermelés növelése és e tekintetben az Unió harmadik országoktól való függőségének csökkentése érdekében;
(7)
HL L 347., 2013.12.20., 671. o.